Zainab binti Khuzaimah

Zainab binti Khuzaimah (596-626 M)Sirah Ibnu Hisyam, Zikru Azwajihi saw. Zainab binti Khuzaimah èngghi panèka rajina Nabbhi Muhammad sè èkennal kalabân bhâgus tèngkana, sareng lambhâ' ḍâ' orèng mèskèn.Syaikh Mahmud Al-Mishri. (2023). Biografi 35 Shahabiyah Nabi Muhammad. Jakarta Timur: Ummul Qura. ISBN 9786027637306 Zainab panèka raji kaḍuwâ'na Nabbi Muhammad sè sèdhâ salastarèna Khadijah r.a. Ka'angghuy ngaghungngaghi Zainab, Kanjeng Nabbhi arabât mayyiddhâ Zainab kalabân astana dhibi’.

 Carèta oḍi' 
Asmana Zainab ya'ni Zainab binti Khuzaimah bin Haris bin Abdillah bin Amru bin Abdi Manaf bin Hilal bin Amir bin Sha'shaah al-Hilaliyah.Abdurrahman, Aisyah. (2018). Biografi Istri dan Putri Nabi. Sukoharjo: Ummul Qura.  Asma èbhuna ya'ni Hindun binti Auf bin Harits bin Hamathah. Adhâsar asal toronanna, aba’na tamaso’ kalowarga se èhormat tor èta'dzimi. Tangghâl lahèrra ta' pastè, namong bâḍâ sè ngoca' jhâ' Zainab lahèr sabellunna taon tello bellas kenabian. Sabellunna maso' aghâma Islam, Zainab èkennal kalabân gellar Ummul Masakin (èbhuna orèng mèskèn).

Rasulullah akabin sareng Zainab sabellunna akabin sareng Maimunah binti al-Harits (r.a). Taretana Zainab sè sèttong èbu èngghi panèka Maimunah binti Al-Harits, Asma' binti Umais, bân Sulamah binti Umais.

Ath-Thabary, ḍâlem kètab As-Samthus-Samin fi Manaqibi Ummahatil Mu’minin ampon èjhâbhâraghi jhâ’ Kanjeng Nabbhi Muhammad Saw. araji sareng Zainab saamponna Rasulullah araji sareng Maimunah binti al-Harits r.a., bân nalèkana ghâpanèka Zainab ampon kasohor kalabân sebbhudhân Ummul Masakin ḍâri jhâman jâhiliyâh. Ḍâri jhâbhârân panèka bisa èhasèllaghi sèttong katerrangan jhâ’ Zainab binti Khuzaimah èkennal kalabân sèfat lambhâ’, pèlak, lèbur arèng-parèng bân sèfat andhâp asor ḍâ’ ka orèng-orèng mèskèn sè èotama’aghi ètèmbhâng abâ’na Zainab dhibi’. Sèfat ka’dissa sè kasebbhut ampon bâḍâ è ḍâlem abâ’na ḍâri bâkto maso’ aghâma Islam maskè è bâkto panèka Zainab ghi’ ta’ oning jhâ’ orèng-orèng sè pèlak bân lèbur adharma bhâkal ngaollè ghâjhârâng è ajunanèpon Ghustè Allah.

 Islam bân kaoḍi'ân kabina 
Zainab binti Khuzaimah r.a. tamaso’ kompolanna orèng sè wâl-awwâl maso’ aghâma Islam ḍâri bâgiyân orèng binè’. Anapon parkara sè dhâddhi sabâb Zainab maso’ Islam èngghi panèka akal pèkkèranna sè bhâghus, ta’ syirik bân ta’ kasokan nyembhâ berhâla bân segghut ajhâu’aghi abâ’na ḍâri kalakoan jâhiliyâh. Bânnya’ perowi hadist sè ngaghungè pèkkèran dhâ-bhidhâ mènangka asma-asmana raka sè nomer sèttong bân nomer duwâ’na Zainab sabellunna araka sareng Nabbhi Muhammad Saw. Sabâgiyân perowi adhâbu jhâ’ rakana Zainab sè nomer sèttong asmana èngghi panèka Thufail bin Harits bin Abdil-Muththalib, sè laju nellak Zainab. Sa'amponna ghânèka, Zainab araka sareng Ubaidah bin Harits, tape rakana panèka sèdhâ syahid è bâkto Perrang Bâḍâr. Sabâgiyân perowi adhâbu jhâ’ rakana sè nomer duwâ’ èngghi panèka Abdullah bin Jahsy sè sèdhâ è bâkto Perrang Uhud, pas laju akabin sareng Nabbhi Muhammad. Dhâbu saka'dinto èdhâbuaghi sareng Ibnu Adilbarr ḍâri az-Zuhri bân Ibnu Hajar al-Asqalani ḍâlem Al-Ishâbah Saongghuna ghi’ bâḍâ perowi sè ngaghungè  pekkèran bân dhâbu sè bhidhâ ḍâri sè ampon èsebbhut è attas. Namong, ḍâri pan-snapan dhâbu ka’dissa, dhâbu sè paleng kowat èngghi panèka riwâyât sè adhâbuaghi jhâ’ rakana Zainab sè nomer sèttong panèka Thufail bin Harits bin Abdil-Muththalib. Polana Zainab ta’ bisa ngaghungè potra (mandul), Thufail laju nellak Zainab nalèkana hijrah ḍâ’ ka Kottha Madinah.

Ka’angghuy amoljhâ’aghi Zainab, Ubaidah bin Harits (trètan lake’na Thufail) ngabin Zainab. Akadhi sè ampon èkaoningè, Ubaidah bin Harits èngghi panèka sala sèttong prajhurit sè nètènè jhârân sè palèng kobâsa salastarèna Hamzah bin Abdul Muthalib bân Ali bin Abi Thalib. Katellona prajhurit panèka ngèrèng alabân rèng-orèng Quraisy ḍâlem Perrang Bâḍâr bân ahèrra sèdhâ syahid ḍâlem perrang ka’dissa. Sa'amponna Ubaidah sèdhâ, sobung riwâyât sè ajhâbhâraghi kaoḍi’ânna Zainab sampè’ Rasulullah Saw. adhâddhiaghi Zainab rajina. Zainab epakabin sareng anomma sè asmana Qabishah bin Amr Al-Hilali sè aparèng mas kabin 400 dirhâm.   Rasulullah araji Zainab polana terro ajâgâ bân madhâmmang kaberrâ’ân oḍi’na Zainab. Atèna Rasulullah aromasa nèser ngoladhi Zainab oḍi’ dhâddhi randhâ, samantara ḍâri ghi’ kènni’ ampon èkennal pratèn bân andhâp asor ḍâ’ ka orèng-orèng mèskèn. Mènangka Rasul sè abhâkta Rahmat ḍâ; sadhâjâna alam, Nabbhi Muhammad aghâlluaghi orosânna kaon muslimin tamaso’ Zainab. Rasulullah Saw. salanjhânga oḍi’ segghut anyo’on ḍâ’ ka Allah sopajâ oḍi’ mèskèn bân sèdhâ ḍâlem ka bâḍâ’ân mèskèn bân èkompolaghi è Padang Mahsyar asareng orèng-orèng mèskèn.

Rasulullah araji Zainab è taon 4 Hijriyâh è bulân pasa (ramadhan). È ḍâlem riwayât ḍâri Ibnu Al-Kalbi jhâ' Nabbhi Muhammad araji Zainab binti Khuzaimah è bulân pasa taon 3 Hijriyâh. Zainab laju neptep è ḍhâlemma Nabbhi Muhammad Saw salamjhânga tello bulân, Zainab pas sèdhâ. Bâḍâ jhughân sè adhâbu jhâ' kalowargana Nabbhi Muhammad sareng Zainab binti Khuzaimah coma 8 bulân.

Maskè Nabbhi Muhammad Saw. ta’ ngasokanè pan-snapan nyama otabâ jhulughân è jhâman jâhiliyâh, tapè Nabbhi Muhammad ngasokanè jhulughân “Ummul Masakin” sè ampon èka’anḍi’ Zainab binti Khuzaimah. Jhulughân Ummul Masakin èsebbhut mènangka Zainab binti Khuzaimah lèbur aparèng dhâ'ârân ḍâ' orèng-orèng mèskèn bân lèbur ari'-berri'. Salaèn èkennal mènangka orèng binè’ sè nèserran, Zainab jhughân èkennal mènangka raajina Rasulullah Saw. sè lèbur madhâmmang kaberrâ’ân oḍi’ tan-trètana. Akadhi sè ampon èriwayâtaghi sareng Atha bin Yasir sè nyarèta’aghi jhâ’ Zainab ngaghunè sèttong kabulâ (budak) orèng kolè’ celleng ḍâri Habasyah. Zainab cè’ nèserra ḍâ’ ka kabulâ panèka, sampè’ kabulâ sè ḍâri Habasyah ka’dissa ta’ akadhi kabula ḍâlem kaoḍi’ân rèn-sa’arèna, Zainab ngangghâp kabulâ ka’dissa akadhi bhâlâ semma’.

Ḍâlem sala sèttong hadist, Rasulullah Saw. ampon mojhi Ummul Mu’minin Zainab binti Khuzaimah r.a. kalabân dhâbuna, Ka’dissa Zainab ongghu-ongghu ampon dhâddhi èbhuna orèng-orèng mèskèn, amarghâ segghut aparèng dhâ’ârân bân segghut asadâka ḍâ’ ka’dissa bânnya’ orèng mèskèn.

 Dhâddhi ummul mu'minin 
Ta’ èkaonèngè kalabân paste maso’en Zainab binti Khuzaimah ḍâ’ ka ḍâlem kalowârgana Nabbhi Muhammad mènangka dhâddhi rajina aponapa sabellunna Perrang Uhud otabâ saamponna perrang. Sè pastè, Rasulullah Saw. araji Zainab amarghâ kanèserrânna ḍâ’ ka ommaddhâ maskè salèrana Zainab ta’ raddhin sara bân taḍâ’ sèttong orèng bhâi ḍâri sahabat Rasulullah sè kasokan araji Zainab. Anapon dhinèng abiddhâ Zainab dhâddhi rajina Nabbhi Muhammad saw. bânnya’ dhâbu sè dhâ-bhidhâ. Sala sèttong dhâbu panèka nyebbhutaghi jhâ’ Zainab coma 3 bulân dhâddhi rajina Rasulullah Saw., bân dhâbu sè laèn panèka nyebbhut 8 bulân. Tapè sè paste, kaoḍi’ân Zainab sè sakejjhâ’ dhâddhi rajina Kanjeng Nabbhi Muhammad Saw. amarghâ Zainab sèdhâ èbâktona Rasulullah oḍi’. 

È ḍâlem kètab sajhârâ (sirah) ta’ èsebbhutaghi jhughân sebbâb sèdhâna Zainab è omor sè ghi’ ngoḍâ yâ’ni korang ḍâri 30 taon, bân Rasulullah Saw. sè abhâjângè jhâsaddhâ Zainab. Zainab èkobhuraghi è Baqi' bân dhâddhi orèng sè palèng awwâl ḍâri rajina Nabbhi Muhammad (Ummahatul Mu'minin) sè èkobhuraghi è Baqi'. È antarana rajina Nabbhi Muhammad sè sèdhâ è bâkto Nabbhi Muhammad ghi' oḍi' èngghi panèka Sayyidah Khadijah binti Khuwailid sè èkobhuraghi è Al-Hujun Mekka, bân Zainab binti Khuzaimah sè èkobhuraghi è Baqi'.

 Sombher 

Bhângsa:Biografi
Bhângsa:Islam
Bhângsa:Rajina Nabbhi Muhammad
Bhângsa:Aghâma Islam
Bhângsa:Orèng Binè' Ḍâlem Islam